Det var en vaks færdselsbetjent fra Sønderjyllands politi, der i sin fritid undrede sig over en bilist, der kørte noget usikkert igennem Haderslev by. Betjenten fik prajet den mandlige bilist ind til siden, som viste sig at være noget mere bedugget, end hvad der er tilladt.

Den 67-årige mand havde nemlig en promille, der med længder overstiger det, der er tilladt, når man sætter sig bag rattet i en bil.

»Det var en færdselsbetjent, der i fritiden bliver opmærksom på en bil, der kører meget usikkert. Han får den stoppet og får fat i føreren, som han laver en anholdelse af, fordi han virker alkoholpåvirket,« fortæller Erik Lindholdt til BT, der er vagthavende ved Sønderjyllands politi, og fortsætter:

»Herefter får han en patrulje frem, der tester hans promille. Den blæser han op til fire, som er alkometerets maksimum, og de laver en på ham et kvarter senere, der viser det samme,«

Dermed kan den 67-årige mands promille sagtens være højere.

»Der er udtaget en blodprøve, og så vil analysen af den afgøre, hvad promillen egentlig kommer til at ligge på.«

Anholdelsens skete ved vejen Bygnaf i Haderslev, og politiet inddrog straks mandens kørekort og beslaglagde samtidig hans bil med henblik på konfiskation. Noget som politiet har tilladelse til, når førerens promille overstiger to.

»Nu afventer vi den egentlige promille, der vil afgøre, hvad straffen er,« oplyser Erik Lindholdt.

Der kan gå to til tre uger før politiet modtaget svar på blodprøven.